text: Skare Meat får bøde for ikke at trække salmonella-kød tilbage 
  29 september 2014 kl. 04.12
  Hakket oksekød med multiresistent salmonella blev ikke trukket tilbage, selvom bakterien blev opdaget.
  Men det er kun en procedurefejl og der er ingen dokumentation for, at nogen er blevet syge siger Skare Meat Packers i dag til TV SYD.
  Skare Meat Packers sendte den 13. juni et parti hakket oksekød ud i butikkerne som ved virksomhedens egenkontrol efterfølgende viste, at der var tegn på salmonella.
  Her skulle kødet ifølge lovgivningen have været trukket tilbage, men det skete ikke og derfor har Skare Meat Packers fået en bøde på 10.000 kroner.
  Skare Meat Packers foretog efterfølgende prøver på kødet og her var der ingen tegn på salmonella i kødet, oplyser virksomheden.
  Skare Meat Packers erkender, at der som følge af en dybt beklagelig menneskelig fejl ikke skete tilbagetrækning af kødet.
  
  